text:
Gera vit kvinnur til menn?
2020-03-03 13:04
Ella hví talar kvinnustríðið ikki til mín?
Hóast áralong arbeiði innan javnstøðu – tykist ikki at ganga rætta vegin.
Sjálv haldi eg orsøkina vera, at vit gera kvinnur til menn, heldur enn at varðveita og stuðla undir tí kvinnuliga øðrvísihugsandi og kvinnuliga vísa.
Eins og eg haldi, at vit í starvshøpi leggja ov stóra vekt á útbúgving og fakleika, heldur enn persónlig viðurskifti, sum seta spurningar við verandi og flyta fram á vegnum.
Sjálv havi eg tær royndirnar, at stjórum dáma at práta við skilagóðar kvinnur. Gott hevði verið, um tey eisini loyvdu teimum ‘at spælt við’ tá strategiir, leiðslu- og starvsfólkaviðurskifti vóru til umrøðu, eins og givið teimum uppgávur á kvinnupræmissur.
Tí starvsfólkatilfeingi, um vit skulu hugsa kvinnuframgongd, er ikki tengt at útbúgving ella tí tíð kvinnan situr á arbeiðsplássinum, men at tí fornufti skilagóða kvinnan kann leggja afturat verandi arbeiðsmentan; tað verði seg bæði sum stjóri og leiðari í niðursettari tíð, um so skal verða.
Sum nú er tykjast kvinnurnar gera tað sama sum menninir og fara inn í eina útbúgvingar- og arbeiðsverð, sum er definerað og bygd upp av monnum.
Og ikki fyrr enn vit venda øllum á høvdið og spyrja hvørji ynski kvinnan hevur sum virkin samfelagsborgari, bæði vit atliti til persónligar avbjóðingar, arbeiði, familjulív, fíggjarviðurskifti, eisini saman við maka og samantvinning av øllum hesum –og menninir, ella stjórar sum heild, eisini síggja hesa tilgongd sum neyðuga og geva rúmd fyri endurskoðan, koma vit víðari!
Bergun Kass, býráðslimur


c: text/html

text:
Góðar 830 milliónir í lønum í juni - støðugur vøkstur í lønargjaldingunum
vinna11-07-2019 - 09:10 - Jóanis Nielsen
Hagstovan skrivar:
Í juni í ár vóru góðar 830 milliónir útgoldnar í lønum. Tað eru smáar 50 milliónir meira í mun til sama mánað í fjør. Vøksturin hevur verið rættiliga støðugur síðani 2014.
(trýst á myndirnar, so tær gerast størri og tú kanst blaða millum hesar)
Myndin niðanfyri vísir lønargjaldingarnar fyri bæði kyn. Kámu strikurnar vísa útgoldnu lønirnar og sterku strikurnar vísa gongdina ella trendin fyri bæði kynini.
Í juni var parturin hjá monnum knappliga 520 milliónir og 320 milliónir hjá kvinnunum. Vøksturin í lønum hevur verið størri hjá monnum enn hja kvinnum seinastu 5 árini. Tilsamans eru lønirnar hjá monnum umleið 200 milliónir størri enn hjá kvinnunum mánaðarliga. Í 2014 var munurin smáar 140 milliónir mánaðarliga.
(trýst á myndirnar, so tær gerast størri og tú kanst blaða millum hesar)
Myndin niðanfyri vísir lønargjalindgarnar í teimum fýra høvuðsvinnugreinunum. Kámu strikurnar vísa lønargjaldingarnar, og sterku strikurnar vísa trendin fyri vinnugreinarnar.
Sløk 65% av lønargjaldingunum verða útgoldar í almennu- og privatu tænastuvinnunum, 20% í fiskivinnu og aðari tilfeingisvinnu og 15% í byggivinnu og aðrari tilvirking. Trendurin vísir, at vøkstur er í øllum vinnugreinabólkunum, hóast ymiskur.
(trýst á myndirnar, so tær gerast størri og tú kanst blaða millum hesar)
Myndin niðanfyri vísir lønargjaldingarnar eftir bústaðarøki hjá løntakarum. Kámu strikurnar vísa lønargjaldingarnar, og sterku strikurnar vísa trendin.
(trýst á myndirnar, so tær gerast størri og tú kanst blaða millum hesar)
Dagførdu lønartølini við fleiri útgreinaðum tølum finnur tú í hagtalsgrunninum.
Stutt um lønargjaldingarnar
Lønargjaldingar eru A-skattskyldugar lønir, sum fyritøkur við heimstaði í Føroyum gjalda. Hagtølini fevna bara um løn fyri útint arbeiði. Aðrar samsýningar og útgjøld, so sum veitingar og eftirlønir eru ikki roknaðar uppí.
Allar lønargjaldingar, sum lúka oman fyri nevndu krøv, verða taldar uppíuttan mun til um lønarmóttakarin er føroyingur ella útlendingur.
Stutt um trendin
Trendurin lýsir rákið í lønargjaldingunum við at reinsa fyri árstíðarfrávik og aðrar tilvildarligar broytingar í arbeiðsloysinum.
Stutt um høvuðsvinnugreinabólkarnar
Fiskivinna o.a. tilfeingisvinnur fevnir um hesar vinnugreinarnar: Landbúnaður, Fiskiskapur, Ali- og kryvjivirki, Ráevnisvinna, Fiskavøruídnaður og Ótilskilað v.m.
Byggivinna o.o. tilvirking fevnir um hesar vinnugreinarnar: Skipasmiðjur, smiðjur, Annar ídnaður, Bygging og Orku- og vatnveiting
Privatar tænastuvinnur fevnir um hesar vinnugreinarnar: Handil og umvæling, Gistihús og matstovuvirki, Sjóflutningur, Flutningur annars, Postur og fjarskifti, Fígging og trygging, Vinnuligar tænastur, Húshaldstænastur og Felagsskapir, mentan o.a.
Almenn o.o. tænasta fevnir um hesar vinnugreinarnar: Almenn fyrisiting v.m.: Landsfyrisiting, Kommunur og ríkisstovnar, Undirvísing og Heilsu- og almannaverk.
Lønargjaldingar eru A-skattskyldugar lønir, sum fyritøkur við heimstaði í Føroyum gjalda. Hagtølini fevna bara um løn fyri útint arbeiði. Aðrar samsýningar og útgjøld, so sum veitingar og eftirlønir eru ikki roknaðar uppí.

robotstxt: allowed

filter: keep


text:
Tilbage til nyheder
Blue Fashion Challenge
Hvussu verður úrslitið, tá 11 viðurkendir, norðurlendskir sniðgevar skulu framleiða nýmótans klædnasnið úr eitt nú tara, kópi og fiski?
Svarið fáa vit í Østrøm í døgunum 23.-27. august, tá sniðgevar fara at kappast um at skapa tað besta og mest spennandi haute couture úr nevndu rávørum. Og tú sleppur at síggja alla tilgongdina.
Blue Fashion Challenge byggir á tankan um at finna nýskapandi og burðardyggar rávørur til mótaheimin. Átakið skal birta undir at lyfta ídnaðin inn í eitt nýtt tíðarskeið, har tilfeingið og ídnaður, skulu verða í javnvág við náttúruna.
Verkætlanin fevnir um eina kapping millum 11 kendar sniðgevar, ið skulu skapa nýggjar og spennandi mótavørur úr hesum "alternativu" rávørunum.
Søguliga sæð, eru summar av rávørunum ikki so ókendar, men tá ræður um tara og skræðu, er talan um rávørur, ið eru í einari spennandi meningartilgongd. Júst her er hvassi broddurin av nýhugsan og tað er her, at sniðgevarnir sleppa at geva sítt íkast til framtíðarinnar mótaídnað.
3 teir fyrstu dagarnar fara sniðgevarnir at arbeiða við sínum verkum og hæddarpunktið verður ein mótaframsýning, har verkini verða sýnd fram við professionellum modellum. Mótaframsýningin verður niðri í Østrøm leygardagin 26. august um kvøldið.
Teir 11 luttakandi sniðgevarnir eru:
Kolbrún Ýr Gunnarsdóttir og Milla Snorrason úr Íslandi, Louise Lynge Hansen úr Grønlandi, Lizette S. Karrento úr Álandi, Marianne Mørck og Iben Bergstrøm úr Noregi, Helena Manner úr Finlandi, Freya Dalsjø úr Danmark, og tær tríggjar føroysku eru Sissal K. Kristiansen, Lissi B. Andreassen og Frida Poulsen.
Í dómsnevndini til Blue Fashion Challenge sita:
Tommy Ton, fotografur er formaður
Sarah Ditty, Fashion Revolution
Suzi Christoffersen, Danish Fashion Institute
Halla Helgadóttir, Icelandic Fashion Center.
Virðisløn verður latin til nummar eitt og nummar tvey í kappingini. Vinningurin er 50.000 krónur til nummar eitt og 25.000 til nummar tvey.
Heimskendi fotografurin Tommy Ton skal taka myndir av modellunum tá ið kappingin verður liðug. Um viðrar er ætlnin at taka myndirnar úti. Tað ber illa til at tosa um fiskivinnu uttan eisini at nevna Klaksvík, tí verða flestu myndirnar tiknar í maritima umhvørvinum í Klaksvík. Hetta verður sunnudagin 27. august.
NORA – Norrønt Atlantssamstarv, skipar saman við Fiskimálaráðnum og Norðulendska Ráðharraráðnum fyri Blue Fashion Challenge.


text:
Fuglafjarðar skúli hevur fingið nýggja heimasíðu. Hetta er ein heimasíða, ið er sergjørd til tørvin hjá skúlum. Hon bæði kunnar og er samvirkin –
Heimasíðan er okkara andlit úteftir. Vit vilja bæði kunna foreldrum og øðrum um alt, vit hava at bjóða, men tað er eisini ein samvirkin síða, har næmingar millum annað kunnu lata uppgávur inn, har hvør einstakur flokslærari kann geva boð til flokkin, og har foreldur kunnu boða frá sjúkradegi hjá barni, sigur Ólavur Thomsen, skúlastjóri í Fuglafjarðar skúla.
Nógvir møguleikar eru á síðuni. Millum annað ber til at síggja heimasetningin hjá næminginum í teimum ymisku flokkunum, upplýsingar eru um royndir og próvtøkur, leinki er til Sprotan, Vitanet og Matpakkin, har eru tíðindi og kalendari, og kunnað verður eisini um stóru útbyggingina av skúlanum.
Skúlin vónar, at bæði næmingar, foreldur og onnur avvarandi fara at fáa stóra gleði av nýggju heimasíðuni.
– Hendan heimasíðan er munandi snøggari enn gamla heimasíðan, og hon kann nógv meira. Vit ætla eisini at brúka síðuna at fortelja familjum, ið flyta aftur til Føroya, um tað fjølbroytta skúlatilboðið, ið vit hava at bjóða, sigur Ólavur.
Tað er KREA, sum saman við skúlanum hevur ment nýggju heimasíðuna. Heimasíðan eitur www.ffs.fo.


text:
Nær skal ferð setast á Føroyar aftur?
2020-03-25 11:26
Vit mugu øll akta landsstýrið. Men hvør er ætlanin? Hvussu og nær skulu búskapur og arbeiðspláss bjargast, samstundis sum vit stríðast móti corona?
Sjúrður Skaale
Tað er fyri neyðini, at landsstýrið ikki fall fyri freistingini at isolera fólk við lóg. Vit mugu royna at halda okkum til álit heldur hóttanir um revsing.
Men fyri tað mugu kommandolinjurnar vera greiðar, nú ein epidemi herjar. Myndugleikarnir ráða, og teimum mugu vit øll fylgja. Fara fólk at gera egnar reglur, endar alt í kaos.
Hevur landsstýrið ikki stuðul millum fólk, verður kortini ringt at fáa tey at hava álit á landsstýrinum og fylgja tí. Tí mugu fólk trúgva uppá stragiina, og vit mugu hava eitt opið kjak um, hví og um vit gera tað rætta.
Hvussu gagnligt tað er, sóu vit, tá corona-tiltøkini blivu sett í verk á grækarismessu. Tá boðaði landsstýrið frá, at einki bleiv gjørt við flogferðsluna. Hetta skapti nógv kjak. Fólk funnu seg ikki í, at tey skuldu broyta alla sína atferð, samstundis sum flogvøllurin stóð víðopin.
Tað gjørdi mun. Tveir dagar seinni steðgaði øll óneyðug ferðsla, og landsstýrið vann fólksins álit aftur.
Nógv eiga æruna
Síðani hevur alt hepnast sera væl, og hóast 10 nýggir tilburðir vóru staðfestir í gjár, eru Føroyar væl fyri, samanborið við onnur lond.
At støðan er góð er ikki minst takkað verið Debesi Christiansen og øðrum á Heilsufrøðiligu Starvsstovuni. Tey hava verið ótrúliga framskygd og dugnalig til at nýta royndirnar frá at kanna laks fyri ILA-virus til nú at kanna menniskju fyri corona-virus. Úrslitið er, at vit ikki bara kunnu taka nógv fleiri royndir enn flest onnur lond, men eisini fáa úrslitini nógv fyrr. Tí hava vit sera gott yvirlit yvir smittuna.
Bakkafrost og restin av alivinnuni hava í góðari tíð tikið neyðug stig, soleiðis at tann fyri Føroyar so púra avgerandi framleiðslan kann halda fram. Tað sama hava byggifyritøkur, matvøruhandlar og onnur. Hetta hevur gjørt, at búskaparligu høvuðsmotorarnir framvegis eru í gongd.
Heilsumyndugleikarnir hava verið nærlagdir í sínum arbeiði við bæði at kanna fólk, og finna fram til tey, sum kunnu vera smittað og seta tey í sóttarhald.
Og so hava vanligir føroyingar akta boðini frá myndugleikunum - tí teir hava havt álit á, at myndugleikarnir gera tað rætta.
Hetta hevur alt gjørt, at føroyska corona-operatiónin tykist eydnast.
Takið hjá okkum nú er at syrgja fyri, at alt føroyska samfelagið ikki verður búskaparliga sjúkt. Og tá er umráðandi, at vit taka støði í okkara egna veruleika.
Djevulsk tvístøða
Í Bretlandi hevur Boris Johnson sett ekstrem tiltøk í verk. Mann kann rætt og slætt revsast, um mann er saman við meira enn einum fólki, sum ikki hoyrir til húskið. Tað er eitt óhoyrt inntriv í persónliga frælsið, men tað er helst neyðugt, tí bretar vóru alt ov seinir við atgerðum, og hava kannað fá. Eingin veit hvussu mong eru smittað, men tey kunnu saktans vera fleiri enn 100.000.
Bretski búskapurin er veruliga hóttur av hesum. Tað sama eru aðrir búskapir. Tað hevur sett bæði Johnson og aðrar stjórnarleiðarar í eina djevulska tvístøðu: Skulu teir steingja landið fyri at steðga smittuni og bjarga mannalívum her og nú - ella skulu teir bjarga búskapinum. Og eitt vita teir: Kollapsar búskapurin, so kostar tað mannalív kortini.
Tí valdi Trump eina aðra kós enn Johnson, tá hann í fyrradagin segði, at "tiltøkini skulu ikki gera størri skaða enn sjálv sjúkan." Í Fraklandi hevur Macron sagt nakað tað sama.
Heysta egnar fruktir
Vit standa ikki í hesi tvístøðu.
Við 2667 kannaðum, 132 smittaðum, tveimum innløgdum og ongum deyðum bendir alt á, at vit hava tamarhald á sjúkuni.
Tí er viðkomandi at spyrja, um vit ikki kunnu leggja eina aðra strategi, um góðu tølini verða staðfest komandi dagarnar. Tí so er okkara støða er jú ikki hættislig. Og tað gevur ikki meining at viðgera ein persón fyri krabbamein, um hann hevur tannapínu.
Vit vita, at corona-smittan er óskaðilig fyri næstan øll. Og vit vita eisini, júst hvørji kunnu gerast illa sjúk av henni.
Flogferðslan má sjálvandi vera skerd. Men kunnu vit ikki skjótt fara frá at isolera øll, til bara at isolera tey, sum kunnu blíva álvarsliga sjúk av smittuni, og tey, sum eru um hesi fólk?
Um hetta ber til, kunnu vit bæði bjarga teimum, sum eru í vanda, og forða fyri, at skaðin á búskapin verður alt ov stórur.
Henda strategi er ógjørlig í teimum londum, har mann ikki veit, hvør og hvussu nógv eru smittað. Men tað vita vit.
Vit kunnu, sutt sagt, heysta fruktirnar av tí góða arbeiðinum, sum er gjørt.
Hvør er leiðin?
Summum avleiðingum slepst ikki undan. Fyritøkur hava longu mist nógv, sum tær aldrin fáa aftur. Summarið sær eisini myrkt út hjá mongum, tí støðan í Europa ávirkar sjálvandi okkum beinleiðis.
Men kanska kunnu vit avmarka skaðan. Kanska kunnu vit forða húsagangum. Kanska kunnu vit bjarga nógvum familjum undan arbeiðsloysi - samstundis sum vit forða fyri, at smittan kostar lív.
Fyrr ella seinni mugu vit seta ferðina á Føroyum upp aftur. Annars fer alt í knús. Skulu vit ikki skjótt umhugsa, nær og hvussu vit skulu gera tað? Skulu vit ikki royna at gagnnýta okkara góðu støðu?
Og um vit ikki skulu tað, hvør er so ætlanin? Hvørji eru kriteriini hjá landsstýrinum? Um vit framvegis finna smittað fólk eftir páskir, skulu innlendis tiltøkini so halda fram? Hetta mugu fólk fáa svar uppá.
Sum sagt: Vit mugu øll fylgja tí, myndugleikarnir siga. Men júst tí mugu vit fáa at vita, hvat tað er fyri strategi, vit eru partur av. Vit mugu vita, hvat myndugleikarnir ætla.


text:
Starvsfólk til Kvinnuhúsið
Vit leita eftir nýggjum starvsfólki til Kvinnuhúsið
- Freist 13.september 2020 -
Kvinnuhúsið søkir eftir starvsfólki til eitt áhugavert og avbjóðandi starv. Vit leita eftir einum persóni, sum er álitisvekjandi, tolin og engageraður, og sum hevur áhuga fyri og ynskir at gera mun hjá kvinnum og børnum, sum hava upplivað harðskap. Arbeiðsuppgávurnar eru fjøltáttaðar, og er tað tí neyðugt, at tú megnar at arbeiða sjálvstøðugt og vilt viðvirka til tvørfakligt samstarv við aðrar stovnar og myndugleikar. Vit vænta, at tú hevur lætt við at seta teg inn í nýggj ting og at tú fært ting frá hondini, at tú vilt vera við til at leggja námsfrøðiliga og praktiska arbeiðið á arbeiðsplássinum til rættis, umframt at tú við viðurkennandi atburði fært kvinnurnar at kenna seg virdar og tiknar í álvara.
Vit bjóða eitt meiningsfult starv á einum arbeiðsplássi í menning og í einum starvsfólkabólki, har dentur verður lagdur á trivnað, og fakliga/- persónliga menning.
Arbeiðsuppgávur
- Samrøður og samvera við børn og mammu teirra, tá tey gista í Kreppumiðstøðini
- Tryggja trivnaðin hjá børnunum gjøgnum stuðlandi samrøðum við mammuna
- At virka fyri at kvinnurnar og børnini fáa neyðugan stuðul og umsorgan
- At miðvíst virka fyri og styðja kvinnum, ið hava verið fyri harðskapi og børnum hennara
- Samskifti og samstarv við millum annað viðkomandi stovnar, skúlar og myndugleikar
- Ymisk praktisk gerandismál og annað fyrifallandi arbeiði í Kreppumiðstøðini/Kvinnuhúsinum
Førleikar
- Tú hevur námsfrøðiliga ella sosialfakliga útbúgving
- Tú hevur góð umsorganar- og samstarvsevnir
- Tú ert viðurkennandi og megnar at seta teg í støðuna hjá øðrum fólkum
- Tú ert tolin og dugir væl at samskifta við fólk, børn og aðrar stovnar
- Tú ert opin mótvegis fólki við aðrari mentan
- Tað er ein fyrimunur, men ikki ein treyt, um tú hevur royndir at arbeiða við fólki í kreppu
Setanar- og lønarviðurskifti
Starvið er 28 tímar (brøk 0,70) við setan frá 1. oktober 2020 ella eftir avtalu. Løn sambært avvarðandi yrkisfelag.
Umsókn
Skrivlig umsókn við avritum av prógvum, CV, viðmælum v.m. verður send Kvinnuhúsinum á kvinnuhusnevndin@gmail.com. Umsóknarfreistin er sunnukvøldið 13. september 2020. Samrøður verða í viku 39.
Nærri upplýsingar um starvið fáast við at venda sær til Ann-Britt Fríðheim Mortensen, leiðara í Kvinnuhúsinum, tlf. +298 287200. Les meira um Kvinnuhúsið á www.kvinnuhusid.fo


text:
Gjógv
Gjáar bygd ber navn eftir teirri 200 metra longu gjónni, ið er skamt norðanvert við bygdina.
Elsta búseting, fólk vita um, var Eysturi við Garðar, áraka kirkjuna og kirkjugarðin og omanfyri har. Bygdin er fyrstu ferð nevnd í 1584, men er ivaleyst nógv eldri enn so.
Eins væl og tað kann vera vakurt ein sólskinsdag á sumri, kann tað vera dramatiskt og stórsligið, tá vetrarstormarnir herja og aldubrotini bresta í gjónni og fjøruni.
Tað tekur bert ein tíma at koyra teir 67 km út Tórshavn til Gjáar. Av flogvøllinum í Vágum eru 75 km.


text:
Hesaferð taptu dreingirnir fyri Onglandi
U17 NEVZA-kappingin, dystur um 5./6. pláss: Føroyar – Ongland 1-3 (25-16, 17-25, 26-28, 20-25)
Fyri aðru ferð í tveir dagar spældu føroysku dreingirnir ímótu Ongland, og eftir greiða sigurin mikudagin vóru góðar vónir um eina endurtøku í dag.
Okkurt bendi eisini á at so fór at gerast, eftir at Føroyar vunnu fyrsta settið 25-16. Men í øðrum setti kom stígur í, og Ongland vann sanførandi 25-17.
Triðja settið gjørdist veruliga spennandi, men Ongland var aftur við yvirlutan og vann 28-26.
Sigurin fekk Ongland til høldar við at vinna fjórða settið 25-20.
Sostatt endaðu Føroyar aftastar í kappingni. Tey flestu hava kanska gloymt tað, men fyri einum ári síðani vunnu føroysku dreingirnir bronsu í somu kapping.
Endaliga støðan:
Nr. 1 Svøríki
Nr. 2 Noreg
Nr. 3 Danmark
Nr. 4 Ísland
Nr. 5 Ongland
Nr. 6 Føroyar
Føroyska U17 landsliðið:
Standandi frá vinstru: Bjarni Joensen (1), Jógvan Gøthe Magnusson (5), Hørður Joensen (13), Niklas Hallgren Niclassen (6), Hjørtur Joensen (4).
Húkandi frá vinstru: Jógvan Kári Birgirsson (3), Julian Vest Niclasen (2), Ari í Haraldsstovu Petersen (10), Silas Poulsen (8), Elias Ellingsgaard Petersen (9), Mattias Nolsøe Isaksen (11).


text:
Privatar ognir til sølu
Á hesi síðu ber til at lýsa ognir í Hovs Kommunu til sølu. Við ognir verður í hesum førinum meint við fastar ognir, t.v.s. sethús, neyst, jørð v.m..
Fólk kunnu lýsa ognir til sølu her á síðuni við at senda ein teldupost til Denne e-mail adresse bliver beskyttet mod spambots. Du skal have JavaScript aktiveret for at vise den..
Neyðugt er, at hesar upplýsingar eru tøkar:
- lýsing av ognini (t.d. matr.nr., hvussu stór húsini eru, hvussu stórt grundstykkið er, hvussu stórt jarðarstykki er v.m..).
- mynd (av eitt nú húsum bæði innan og uttan) –myndirnar skulu vera talgildar.
- møgulig adressa.
- møguligur søluprísur.
- hvønn áhugað kunnu seta seg í samband við (navn, tlf., teldupostur).


text:
Tíðindi
“HVAR ERU HVÍTANÝRUNI?”
STUTTLIGAR MYNDIR
BROYTINGAR VÆNTANDI Á SKÚLABÓKASVØNUNUM
Allar testir negativar
Sóttarhaldið longt ein dag
FORSKÚLIN AFTUR Á FERÐ
Nýggjar koronatestir í Skúlanum á Fløtum í dag
Tá ið fyrstu bøkkarnir vórðu loystir úti á Fløtum
Soleiðis varð skrivað á heimasíðuni 23. mai 2016:
Ein vendist við: Hakin settur í úti á Fløtum
Í góðveðrinum klokkan 11:30 fyrrapartin var hátíðarløta úti á Fløtum í samband við, at hakin varð settur í grundøkið til nýggja Skúlan á Fløtum. Barnakór við næmingum úr 1.-2. flokki sang tveir sangir, røður vórðu hildnar av Heðini Mortensen, borgarstjóra, Helenu Dam á Neystabø, forkvinnu í mentamálanevndini og Hanusi Joensen, skúlastjóra.
Næmingar, lærarar, býráðspolitikkarar, fólk frá umsitingini og onnur áhugað vóru til staðar og stuðlaðu borgarstjóranum væl við lógvabrestum, tá ið hann loysti fyrsta bøkkin væl hjálptur av forkvinnuni í mentamálanevndini og skúlastjóranum, sum tóku sær av øðrum og triðja skurði :-)
Børnini fingu sunkist at drekka; kaffi, te og køkur vóru til tey vaksnu.
Articon stendur fyri fyrsta arbeiðinum, ið er avgrevstur, so síggjast kann, hvussu viðari skal farast fram við at spreingja og grovplanera. Hetta er byrjanin til størstu byggiverkætlan í Tórshavnar kommunu, ið er mett at kosta 350 milliónir krónur.
----
Myndir frá hendingaríku hátíðarløtuni eru at síggja HER.


text:
Kvinnurnar sigraðu aftur!
Kvinnurnar settu sunnudagin hol á 2. hálvu við 4-2 sigri eftir spennandi dyst, og tóku sostatt aftur 3 stig, hesa ferð á Argjum. Og gentur U15 kempaðu ein harðan kamp, men máttu taka til takkar við ósigri á útivølli.
1. deild kvinnur
Hóast stórur munur var á stigatalvini, so kundi væntast, at munurin ikki fór at verða so stórur. Og so varð eisini.
AB, ið hevði eitt lítið lot undan, var tað betra liðið í fyrra hálvleiki. Tær løgdu seg á odda tá 10 min vóru farnir. Eftir tað høvdu tær fleiri støður beint uttanfyri okkara brotsteig, men einki veruligt skot kom á okkara mál.
Tá hálvur tími var spældur fingu AB eitt brotsspark. Sesilia, sum í dag stóð í málinum, bjargaði so meistarliga skotinum. Tað vardi tó ikki leingi til AB skoraði. Beint eftir bjargingina kastar Sesilia bóltin út, men ein misskiljing ger, at ein AB leikari kemur ímillum, og einsamøll móti málinum setur hon í málið.
Hendan stóðan var ókend fyri okkum, tí hetta var fyrstu ferð í ár, at vit koma afturum 2-0. Vit mugu bara ásannað, at hepni var við okkum hesa løtuna. Eftir horna frá Juliu var ein AB leikari óheppin at koyra bóltin í egið mál. Beint áðrenn hálvleik kláraðu vit at javna. Katrina sendi ein langan bólt avstað. AB verjan megnaði ikki at fáa bóltin burtur, og so streyk Margit avstað. Einsamøll móti málmanninum var hon trygg. 2-2 í hálvleikinum.
Seinni hálvleikur var munandi betur, enn tann fyrri. Genturnar vóru munandi meira ágangandi, og tá sást, hvat er tað betra liðið. Tað gekk heldur ikki 10 min, so høvdu vit lagt okkum framum. Sesilia varð send avstað í høgru, har legði hon innfyri til eina púra fría Maritu, sum prikaði bóltin framvið málverjanum.
Vit høvdu nakrar góðar møguleikar gjøgnum hálvleikin, meðan vit hildu AB, sum so, burtur frá málmøguleikum.
Tað sá út til, at dysturin skuldi enda 3-2, men beint áðrenn leiklok skoraðu vit aftur. Langur bóltur kom innfyri úr høgru, har Margit enn eina ferð fangaði bóltin og smekkaði hann upp í tríkantin.
Dysturin endaði 4-2 til okkum, har tær vístu mentalastyrki, hóast tær koma afturum 2-0, so góvu tær als ikki upp.
Liðið: Sesilia Prior (M), Katrina Davidsen, Kristina Dánialsdóttir Gásdal, Margit M. Kwao, Paula Jensen, Barbara Prior, Sesilia Olsen, Julia Niclasen, Eyðvør Tórbjørnsdóttir Poulsen, Arnóra Ingadóttir Á Løgmansbø, Bettieyð Ellingsgaard, Marita E Thorsvig, Ruth Thomasen, Kristina Nattestad
Komandi dystur, tann 23 august, verður millum nr 1 og 2, tá vit skulu suður til Sands at leika. Hesin dystur hevur stóran týdning fyri, hvør kemur at enda á ovastu rók, tá seinasti dystur eru leiktur.
Gentur U18
GU18 hava ikki spælt hesa seinastu vikuna, men tær spæla aftur fríggjadagin 7. august kl. 20, í Gundadali móti B36
Gentur U15
Í innleiðandi bólkaspælinum, sum endaði leygardagin, endaði 07 Vestur í veruligum "gysara" á útivølli móti Skála. Hóast Skála hava verið flúgvandi í ár, høvdu okkara gentur ongar ætlanir at leggja seg niður og kundu við einum stigi tryggja sær 6. plássið (av 12), sum gevur luttøku í FM-endaspælinum.
Skála løgdu seg framum tá fyrri hálvleikur var komin í helvt, ella nakað væl tað. Okkara stríddust tó sera væl og komu aftur tá 10 minuttir vóru farnir av øðrum hálvleiki, tá Laura javnaði.
Okkara vóru tó sera óhepnar ikki at sleppa heim aftur við einum stigi og plássi í FM-stríðnum, tá dómarin, 4 minuttir inni í yvirtíðini, púra óskiljandi, dømdi fyri afturlegging, hóast málverji okkara ikki nært bóltin. Eftir óbeinleiðis frísparki eyðnaðist tað heimaliðinum at skora, og vit máttu heim við ongum. Vit kunnu sjálvandi taka synd í okkum sjálvum, men soleiðis er fótbóltur, og vit kundu sjálvandi bara takka okkum sjálvum at vera enda í støðuni, har stig í seinasta dystinum skuldi gerðast avgerandi. So tað er bara uppá hestin aftur!
Liðið: Jóhanna Wang Jacobsen (M), Sára Rúnadóttir, Jasmin Prior Braga, Laura Dam Johannesen, Jóhanna Kjelnæs, Elin Hovgaard, Elisa S. Lamain, Bára Jansdóttir, Sonja Klein, Rikka Allansdóttir Joensen, Lisa Haraldsen, Turið Nysted, Lea Kjartansdóttir, Karin Vang Jacobsen, Bjørk Akselsen
Komandi leygardag skal liðið so reisa seg aftur eftir stóra skuffilsi. Málið má nú vera at vinna B-bólkin, og tað byrjar longu leygardagin kl. 10, tá B36 koma vestur á vitjan. Koyrið á gentur!


text:
Frítíðarstarvsfólk
Hjalmar Waag Arge
Hjalmar er 21 ár, og býr í Klaksvík.
Hjalmar gongur í Emmaus, har hann er partur av ungdómsnevndini.
Hann gekk á Miðnámi á Kambsdali frá 2017-2020.
Hjalmar hevur gingið á Sendiboð 1, og gongur nú á Sendiboð 2.
Hjalmar arbeiðir í KFS 10 tímar um vikuna.
Marianna Johannesen
Marianna er 19 ár, og býr á Skála.
Hon gongur í Meinigheitshúsinum á Skála, har hon er partur av ungdómsnevndini.
Marianna hevur gingið á Sendiboð 1 og 2, og gongur nú á Sendiboð 3.
Marianna byrjaði á Miðnámi á Kambsdali í 2018, og gongur tí nú í 3.g. Hon er partur av KFS-nevndini á skúlanum.
Hon hevur valt at arbeiða í KFS 10 tímar um vikuna afturat skúlagongdini.
Martin Danielsen
Martin er 20 ár, og býr í Lamba.
Hann gekk á Miðnámi á Kambsdali frá 2017-2020.
Martin arbeiðir 5 tímar um vikuna í KFS


text:
Stórt potentiali í einari diabetesmiðstøð
21. mai 2020
Eg setti í gjár á løgtingsfundinum ein munnligan fyrispurning um ætlanirnar at stovna eina diabetesmiðstøð í Føroyum. Spurningur til landsstýrismannin í heilsumálum, Kaj Leo Holm Johannesen:
1. Hvør er støðan í málinum um at stovna eina diabetesmiðstøð í Føroyum, sum skuldi gerast saman við Novo Nordisk-grunninum?
2. Hvat liggur fyri framman av ætlanum fyri hesa verkætlanina á heilsuøkinum?
Sum eg skilti á aftursvarinum verður arbeitt við málinum og serliga at skipa arbeiði. Kortini eru ikki enn ásettar nakrar ítøkiligar tíðarætlanir - talan er mest um innleiðandi arbeiði.
Tað er áhugavert at hoyra, at nevndar eru upphæddir upp á 70-80 mió. kr. til heilsugransking í einari slíkari verkætlan og samstarvi.
Annars hoyrist eisini, at heilsuverkið i Grønlandi hevur fingið 370-380 mió. kr. til diabetmiðstøð. Eftir hesum kunnu vit vænta somu upphæddir í Føroyum.
Føroyska heilsuverkið stendur nú við einum heilt einastandandi møguleika at fáa játtaðan stóran stuðul úr hesum stóra grunni, komandi 10 árini, til:
1. Nýggjan væl útgjørdan ambulatoriubygning til diabetes og aðrar medisinskar sjúkur
2. Dagførdan frystara við robotti til Ílegusavnið / FarGen
3. Eina nýskapandi og altjóða einastandandi landsumfatandi fólkaheilsukanning, sum saman við FarGen dátugrunninum veruliga kann stuðla undir eitt heilsugranskingarumhvørvi í Føroyum
Tað er neyðugt, at henda verkætlan nú verður løgd í eina stabila legu og at orka og ferð verður sett á at fáa verkætlanina setta á skinnarar og loysta. Kravið fyri, at slík verkætlan kann gjøgnumførast og eydnast er m.a., at politiska umhvørvi er til at líta á og er stabilt.
Tað hevur verið nógv tosað um hesa ætlaðu verkætlanina í longri tíð, men tíverri er lítið og onki ítøkiligt komi burturúr, annað enn fundarvirksemi.
Tað er at koma ígongd nú - og fáa hesa ætlan framda í verki.
Johan Dahl
løgtingsmaður fyri Sambandsflokkin
RN
Aftur


text:
Vit seta eitt keðiligt met í dag. Talið á smittaðum av koronavirusinum er 110 í løtuni, og tað er hægsta tal vit hava havt í Føroyum. Hetta sæst á hagtølunum, sum Portalurin hevur skrásett síðani fyrstu tilburðirnar í mars mánað.
Tá koronasmittan herjaði í vár vóru 102 smittað tá harðast leikaði á. Tá vaks talið ikki líka ógvusligt, sum fyrstu dagarnar í hesari bylgjuni, og tá vit komu inn í apríl og fáir tilburðir vóru staðfestir, raplaði talið av smittaðum niður.
Alt bendir tó á, at Føroyar eru við at fáa tamarhald á smittuni hesaferð eisini. Metnógvar kanningar verða gjørdar kring landið, og talið á nýggjum tilburðum tykjast at vera minkandi.
Fólk verða skrásett at vera blivin frísk aftur 14 dagar eftir, at smittan er staðfest.
Dagførd kl. 14.01


text:
27.10.2017
Open by Night í Runavík
- Skálanevndin
- Demenssamskiparaútbúgving av bakkastokki
- Støkk upp konsert
- Bygdarfundur í Funningi
- Søk um mentanarstuðul
- Busskoyring til og frá skúlum
- Ráðgeving um Fjøruvegin
- Signar á ferð
- 4 míl
- Áheitan at rudda, áðrenn veturin byrjar
- Venjingin í Bylgjuni og í Ítróttarhøllini á Skála byrjar aftur í komandi viku – viku 38
- Onnur sending, – grót av Hvítanesi
- Roðin letur upp aftur
- Saman kunnu vit skapa ein ruskleysan heim
- Fornavegur í Lamba stongdur
- Klippið trø og runnar framvið vegi
- COVID-19 kanningar í Skótahúsinum týsdagin
- Oyða loðið hóvblað
- Hevur tú ongan posa eftir?
- Hugsið um umhvørvið, tá tit taka nátar


text:
Føroyar til sølu!
Fyrst selja teir fiskiríkidømið og nú landið og bústaðirnar til útlendskar spekulantar
”Sjá hesi fjøll og tindar, er hetta landið mítt?
Er hetta tað, sum fedrar várar numu?”
Soleiðis yrkir Jóannes Patursson fyri meira enn 150 árum síðani.
Og í løtuni eru orð hansara meira viðkomandi enn nakrantíð.
Í dag feldi samgongan uppskot okkara, um at forða fyri, at útlendingar keypa jørð, bústaðir og lendi undan okkum í Føroyum.
Hetta hóast tað longu nú eru greið dømi um, at hetta er farið fram. Í onkrari bygd hevur útlendingur keypt fleiri hús. Eisini eru hús seld á útoyggj, uttan at keyparin yvirhøvur sæð ognina. Ognarmeklarar hava upplýst, at útlendski áhugin fyri fastogn í Føroyum er vaksandi og alsamt meira ítøkiligur. Og hyggja vit, at hvat hendir í londum kring okkum, so kunnu útlendskar fyritøkur og spekulantar keypa íbúðarblokkar og hús, meðan vanliga fólkið í landinum noyðist at gjalda okursprísir fyri at hava ein bústað í sínum egna landi.
Tjóðveldið fekk við bit og slit samtykt við lóg, at útlendskur ognarskapur ikki varð loyvdur í at fiska av okkara felags ogn, sum er livandi fiskurin í havinum. Men samgongan hevur rullað hetta aftur og vil loyva, at fiskirættindi skulu frítt keypast og seljast millum privatar bæði føroyskar og útlendskar fyritøkur og einstaklingar.
Føroyar og okkara dýrasta tjóðarogn verða ikki ogn hjá fólkinum og okkara eftirkomarum, men Fólkaflokkurin, Sambandsflokkurin og Miðflokkurin gera Føroyar til ein bazar, har alt kann seljast og spekulerast í.
Er hetta okkara fólkaræði? Eru politikarar ikki valdir at røkja áhugamálini hjá fólkinum og tjóðini, so øll fáa somu møguleikar og rættindini at liva, virka og skapa í okkara ríka landi? Ella er okkara Løgting bara sett saman av umboðum fyri seráhugamál hjá nøkrum fáum, ið skulu fáa fyrimunir, framíhjárætt og kunnu býta landsins ognir millum sín?
Samgongan sigur, at øll okkara tjóðarogn – fiskurin, jørðin og rætturin til bústað og heim, skal standa víðopin fyri føroyskum og útlendskum spekulantum at ogna sær og selja ímillum sín – og tá verður torført og nærum ógjørligt at venda við.
Vit standa eftir við spurninginum: “Er alt til sølu bara fyri hægsta prísin? Er onki heilagt?.” Sum Høgni Hoydal, floksformaður, segði herfyri: “Vit gerast skjótt gerast eygleiðarar í egnum sjógvi og húskallar í egnum landi.”
Vit mugu av hesi vandakós! Vit mugu halda á at stríðast fyri, at hetta landið og dýrasta ognin er okkara alra. Vit mugu ikki lata hetta um okkum ganga, men øll, ið ynskja aðra leið, mugu gera vart við seg.
Hjá Tjóðveldisflokkinum er málið greitt: Einki útlendskt vald eigur nakran rætt til ræði og ognir í landinum. Heldur ikki eigur nakar einstaklingur ella nøkur serstøk stætt framíhjárætt til vald landsins og ognir. Føroyingar allir eiga somu samfelagsrættindi og hava somu samfelagsskyldur.
Tjóðveldi


text:
Um vikuskiftið fóru 18 føroyskir venjarar undir A-venjaraútbúgvingina hjá FSF. Útbúgvingin endar í juni 2014
Farna vikuskiftið fóru 18 føroyskir venjarar undir A-venjaraútbúgvingina, sum Fótbóltssamband Føroya skipar fyri.
A-venjaraútbúgvingin er hægsta venjaraútbúgving í Føroyum, og er góðkend av UEFA og javntsett við A-venjaraútbúgvingarnar í øðrum UEFA-londum.
Minst kravda tímatalið hjá UEFA er 120 tímar, men A-útbúgvingin hjá FSF er umleið 220 tímar, og har afturat koma eini 100 tímar til skrivligar uppgávur.
Evnir á A-venjaraútbúgvingini eru leiðsla, motivatión, leikaramenning, fysisk venjing, taktisk venjing, leikháttur, dystarleiðsla, fjølmiðlar og fótbóltslógin. Hesi evni verða umrødd og arbeidd við á útbúgvingini.
Hvør luttakari á A-útbúgvingini hevur sín egna vegleiðara, sum vitjar hann sjey ferðir til venjing og dyst. Luttakararnir skulu eisini gera tríggjar skrivligar uppgávur innan ávís evni, umframt at fari verður á námsferð uttanlanda í eina viku.
Fyrsta kvinnan
Hetta er fjórða ferðin, at A-venjaraútbúgvingin er møgulig at taka í Føroyum, og fyri fyrstu fer er ein kvinna millum luttakararnar. Talan er um Ingun Hansen, sum er venjari hjá besta kvinnuliðnum hjá Víkingi, og hjálparvenjari á U19-landsliðnum við gentum.
Higartil hava 47 venjarar tikið A-venjaraútbúgvingina hjá Fótbóltssambandi Føroya, og av teimum eru teir allarflestu framvegis virknir í føroyskum fótbólti - bæði sum venjarar og sum instruktørar.
Teir 18 venjarar, sum nú eru byrjaðir, fóru undir útbúgvingina fríggjadagin 25. januar, og um alt gongur eftir ætlan, verða próvtøkurnar í juni 2014.


text:
Dreymagávur
Showing all 10 results
-
- Biograftúrur fyri tvey 255,00 DKK Legg í kurv
- Búff og bowl fyri tvey vaksin 600,00 DKK Legg í kurv
- Hálvdagstúrur til Nólsoyar fyri tvey 690,00 DKK Legg í kurv
- Havfisking við tráðu fyri ein 400,00 DKK Legg í kurv
- Kajakkrógving fyri ein 849,00 DKK Legg í kurv
- Kom norður til Gjáar við einum yndisvini 1.145,00 DKK Legg í kurv
- Luksus bilvask frá Bilrøkt 450,00 DKK Legg í kurv
- Luksus morgunmatur frá miklagarði 398,00 DKK Legg í kurv
- Stimbra húðina við lívgandi andlitsviðgerð 550,00 DKK Legg í kurv


text:
Fobi´ir eru eyðkendar við einum yvirstórum ótta fyri einum ávísum luti, sum t.d. slangum, eiturkoppum ella hundum, ella eini ávísari støðu (serliga støður, har tað kennist, sum tú ikki hevur tamarhald), t.d. at vera í lyftu, flúgva, koyra bil, hæddir ella toruveður.
Ein fobi kann hava fleiri eyðkenni, og hon kann vera sera oyðileggjandi fyri tann, sum líðir av henni.
- Kropsligu eyðkennini við fobi eru ofta hjartabankan, høgur pulsur, pipran, hitavøkstur, tru-pulleikar við at anda og magasnertir, tá ein hugsar um tað, hann hevur fobi fyri.
- Sálarliga kennir ein á sær kensluna av ræðslu, manglandi yvirlit, ørkymlan, rýmingarkenslu og onnur sløg av órógv.
Nógv kunnu liva við eini fobi, um hon ikki hevur serliga nógv at siga í gerandisdegnum; hon heldur ikki einum aftur í vanliga lívinum. Nógv, ið hava fobi fyri at flúgva t.d., kenna á sær, at tey kunnu liva við henni, um tey ikki ferðast nógv ella velja at sigla hvørjaferð (atferð, har ein sleppir sær undan fobi´ini). Hinvegin kann fobi fyri t.d. eiturkoppum ella hundum vera ring at liva við, tí hon kann koma fram í gerandisdegnum, uttan at ein hevur tamarhald á tí.


text:
Dupultur vátposi - Stripe OutVanligur prísur 125,00 kr Spar Liquid error (product-template line 131): -Infinity%
Vatntættur posi at goyma eitt nú skitnar blæur í. Tá posin er fullur av skitnum blæum, sum skulu vaskast, tekur tú allan posan við innihaldi og koyrir í vaskimaskinuna. Tær nýtist ikki at taka skitnu blæurnar úr posanum - tað syrgir maskinan fyri.
Dupultir vátposar eru snildir at handfara til dømis turrir og vátir lappar. Goym turru lapparnar í øðrum rúminum og vátu í hinum.
Posin hevur eisini ein knapp á handtakinum, so posin kann knappast um eitt nú barnavognin.
Vátposin fæst í trimum støddum:
- Small: 18x24 cm
- Medium: 26x30 cm
- Large: 33x46 cm
Tilfar
100% Polyester (laminerað við polyurethan)


text:
Solveig Rygghamar Fagraklett og Arnbjørn Fagraklett – tvey kend andlit í Vági – sum eru búsitandi í Vestur – Jútlandi, hava gjørt av at stuðla langhylinum.
Solveig og Arnbjørn greiða frá, at tað alla tíðina hevur ligið í teirra huga, at tey onkursvegna vilja stuðla spennandi langhyls-verkætlanini í Vági. Og nú tey fingu møguleikan at stuðla, so var lætt at taka avgerðina, siga tey bæði.
Leiðslan í Sjálvognarstovninum Pálshøll fegnast um stóra áhugan hjá fólki, stovnum og fyritøkum at bera verkætlanina á mál. Tað fløvar eisini, at fólk uttanlands við tilknýti til Vág, vilja stuðla verkætlanini.


text:
Maðurin við arrinum
Søgan fer fram í Noregi undir seinna heimsbardaga.
Bókin snýr seg um Selmar Salomonsen og spennandi hendingar, honum vóru fyri á sumri 1943. Tá var kríggj í næstan allari verðini. Týskland hevði tikið Noreg, og tí vóru nógvir týskarar har.
Selmar býr hjá pápa sínum og Karolinu í Billefjord. Hann gerst vinur við ein týskan hermann, sum eitur Herman. Men hann verður eisini vinur við ein russiskan fanga, sum eitur Nikolai. Tað er byrjanin til allar hendingarnar.
Ein bók, sum bæði børn og vaksin hava gleði av at lesa.
Her er ein stutt samrøða við Jóhan Henriksen, sum hevur týtt bókina.
Rithøvundur: Kari Vinje
Forlag: Góðaráð
Útgivin: 2018
Blaðsíður: 109


text:
Brúgvin (104) - 8. okt 2018
Sending um Runavíkar Kommunu: Anna Gaardlykke, Tróndur Ravnsfjall, Bárður Johannesen og Pól Esper Hanusarson.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
NOVA úr Suðuroynni (54) - 28. okt. 2020
Vespureiðrið (157) - 26. okt. 2020
VALSENDING: Borgaralistin í Runavík - 27. okt. 2020
Samrøða: Bogi Næs, áhugaður í veteran-akførum
Sofus Hansen: Vandi er fyri, at fólk missa bæði tenn og plombur av ristingnum
Munurin millum ‘reyðar’ og ‘bláar’ statir í USA
Eg eri spentur og trúgvi uppá hetta
Samrøða: Bjarti Mohr um amerikanska forsetavalið
Samrøða: Mona Breckmann Wescott um Tey 5 Kærleiksmálini
Tórbjørn Jacobsen: Vørðuklettur – 42 ár í afturhvarvinum
Fjøruvegurin
Forsætisráðharrin í Lesoto ákærdur fyri at hava myrt konuna
Brandur Sandoy: Tí er Anja eitt gott boð
Bispur: Nærri menniskjum – lægri løn!
Góð og ring tíðindi um stórhvalasløgini slættibøku og royður
Slepp tær lætt og bíliga undan Corona við at eta nógv D-vitamin
Úr bandasavninum: Samrøða við Jóannes Skaale 2. partur
Kristiliga Tíðindasendingin við Poul Jóhan Djurhuus (100) - 28. okt. 2020
Føroyskir prestar og prædikumenn skulu ikki í bás við islamistiskum imamum
Skála kirkja tók navnið á fjørðinum
Samstarvið við Jan endað
Karlot Hergeirsson: Ternan Reyða
Valevni setur avmarkingar til hini valevnini
Helgi Abrahamsen svarar fyrispurningi frá Johan Dahl viðvíkjandi ravmagnsviðurskiftum
Samband
Postboks 226
FO-600 Saltangará


text:
Teir eru farnir undir tak at hvíla seg og leggja ætlanir, hvussu teir skulu fara undir seinna hálvleik við Margáir, har EB/Streymur hevur vitjan av toppliðnum HB.
Støðan er 2-1 til HB. Øll málini vórðu skorað miðskeiðis í fyrra hálvleiki, og øll vórðu skorað eftir hornaspark og aftur og fram.
Hilmar Leon Jakobsen legði HB framum 1-0 í 20. minutti. Andras Ó. Olsen javnaði í 25. minutti, og minuttin eftir var tað Daniel Johansen, sum aftur legði HB framum 2-1.
HB legði fyri við øgiligum trýsti, uttan at talan var um so nógvar upplagdar málmøguleikar. Síðstu løtuna hevur tað ikki verið so stórur munur á, sum tað var fyrsta hálva tíman.


text:
Nú byrjar verkætlanin at byggja fleiri bústaðir í Tórshavnar kommunu kjak. Nýggi bústaðarpolitikkurin hjá Tórshavnar kommunu hevur verið sera nógv umrøddur, og fleiri fundir hava verið kring høvuðsstaðin um bústaðarpolitikkin. Frúutrøð er fyrsta ítøkiliga ætlanin um at byggja fleiri bústaðir, eitt nú leigubústaðir, og nógv kjak hevur verið um hesa akkurát ætlanina.
Tann 22. mai 2018 var almennur fundur um útbjóðing av íbúðarbygging á Frúutrøð, og nú er arbeiðið komi so langt, at nú ber til at søkja um undangóðkenning. Øll kunnu søkja um hesa, tó eru ávísar treytir, ið skulu verða loknar.
Tórshavnar kommuna skrivar, at freistin at søkja um at verða undangóðkend er 13. august 2018.
Á heimasíðuni hjá kommununi ber til at fara inn á verkætlanina og síggja útbjóðingartilfar, spurningar og svar, sum eru komin til verkætlanina.


text:
Hoyvík er størsti býarpartur í Tórshavnar kommunu og vaksandi fólkatalið setir krøv til at tænastur og trivnaðarátøk verða gjørd í nærumhvørvinum.
Tað er ikki onki vit hava gjørt í Hoyvík hesa setuna: Nýggjan Umlættingar- og rehabiliteringsdepil (URD), stórar umvælingar eru gjørdar á Hoyvíkar skúla, Stórabrekka, nýggja bústaðarøkið, við 160 búeindum, verður boðið út í næstum, læknahølir í Kirkjustræti, nýggjur kirkjugarður, arkitektakapping hevur verið um at fara undir Stórutjørn. Dagstovnurin á Flat er bygdur út so hann nú er dupult so stórur, nógv trø eru gróðursett m.a. við Myllutjørn og í Djúpagili. gøtan í Villingardali er sett í gongd, verður liðug í desember. Byggisamtyktin fyri Dalin langa er broytt frá sethúsaøki til fríøki. Súkklarar hava fingið betri umstøður. Hølið innrættað í Hoyvíkshøllini til styrkivenjing, Frílendisætlanin Boðanes-Hoydalar er endaliga samtykt, gøtur eru gjørdar, hundatrøð undir Vinnuhúsinum letur upp í næstum, gøta út á Hvítasand er boðin út og fleiri trø verða gróðursett saman við Skógrøtini.
Tað eru tó mong viðurskifti, ið tørvur er á at gera og bøta um í Hoyvík. Komandi fýra árini eigur at verða arbeitt við hesum:
· Betri parkeringsviðurskifti í Millum Gilja, hetta skal gerast á felagsøkið, ið liggur klárt, men í órøkt, matr. nr. 140a.
· Fyrireikingarnar eru byrjaðar til at byggja røktarheim við røktaríbúðum aftrat í Stórutjørn.
· Finna eina loysn við koyriforingunum á gøtunum kring Hoyvík so, at súkklur og barnavognar sleppa framvið eftir gøtunum, - tó uttan at prutl sleppa ígjøgnum.
· Planta meira kring um í Hoyvík.
· Fyrireika útbygging av Hoyvíkar skúla
· Snøgga og gera torg og fleiri parkeringspláss á økinum millum kirkjuna og skúlan
· Gera útkoyringina frá Løgmannabreyt út á Vegin Langa trygga, t.d. við rundkoyring ella ferðsluljósum.
· Gera ljóðforðingar, nú landsvegurin (nýggi innkoyringavegurin) kemur so tætt at húsunum í Hoyvík.
· Ljóðforðingar/planting millum Dagstovnin á Flat og Vegin langa
· Heildarætlan fyri at bøta um parkeringsviðurskiftini fer til hoyringar nú, har vit gera grøn økir, parkeringspláss og gongubreytir á Karlamagnusarbreyt, pengar eru settir av á fíggjarætlanini og farið verður undir arbeiði í ár.
· Fríðka rundan um fótbóltsvøllin, gera skýli og áskoðarapláss
· Gøtulyktir fram við gøtuni við Svartafoss.
· Samanbinda gøtuna omanfyri Sandvíkarhjalla við gøtu oman til Sundsvegin, so tað ber til at ganga eftir gøtum frá Sandvíkarhjalla og inni á Gøtu niðan á Sundsvegin uttan at noyðast at ganga eftir stóru vegunum.
· Gera felagsøkið við tjørnina millum Djúpagil og Millum Gilja, so økið kann nýtast til hugna og tiltøk.
· Fjarhitarør liggja í fleiri økjum í Hoyvík, men hóast frástøðan er stutt, so eru nógv hús, sum ikki sleppa at knýta í, tí rørini ikki ganga heilt til húsið. Kommunan eigur at bera so í bandi, at rør verða løgd til húsini, og síðani kunnu húskini sjálvi rinda ein rímiligan íbindingarkostnað.
· Hoyvíkshøllin skal útbyggjast við einum hondbóltsvølli afturat.
· Stórhøll skal fyrireikast og liggur í nýggja býlinginum í Stórutjørn.
Fái eg álit frá veljaranum at halda fram í býráðnum fari eg at virka fyri at bøta um hesi viðurskifti í Hoyvík.
Gunvør Balle,
varaborgarstjóri og valevni fyri Tjóðveldi


text:
Vit eru so lítil her í landinum, at okkum tørvar at samla okkara førleikar og læra hvør av øðrum fyri veruliga at verða sterkari innan menning og broytingar. Hetta við tí talgilda fer at ávirka okkum grundleggjandi, og tað fer tvørtur um allar vinnugreinar, sigur stjórin í Næringslivets Hovedorganisation, NHO, Kristin Skogen Lund.
Nógvar norskar fyritøkur er komnar langt í automatiseringini, men tað ber framhaldandi til at fáa nógva nyttu av teimum møguleikunum, sum liggja í talgilding. Big data og internet of things gevur stórar møguleikar til at greina og stýra framleiðslugongdum. Vinningurin liggur bæði í lægri kostnaðum og í nýggjum vinnumøguleikum.
Vit vóna, at ein toppvinnulívsdepil fer at styrkja kappingarevnið hjá Noreg, tí við at savna førleikar tvørtur um vinnugreinar kunnu vit brúka okkara nógvu og góðu førleikar uppaftur betri, sigur Skogen Lund.
NHO hevur serliga vónir um, at toppvinnulívsdepilin kann verða við til at betra útflutningsmøguleikarnar hjá norskum fyritøkum, millum annað við at geva teimum atgongd til førleikar og netverk, sum tær ikki sjálvar hava.
Royndirnar av tílíkum netverkum eru, at tað er týdningarmikið við langum framtíðarútlitum, og at stovnararnir av deplinum vita, hvat teir hava at bjóða einum triðja parti. Harafturat má tað, sum ymsu partarnir hava at bjóða, javnviga og ganga báðar vegir. NHO fegnast tí um, at nógvar týdningarmiklar fyritøkur hava bundið seg til at luttaka.
Vit kunnu ikki annað enn vera glað fyri og stuðla einum stigi, sum vinnan sjálv tekur, sigur Skogen Lund.
Kelda: www.nho.no
Eisini á Vinnudegnum 2017 verður møguleiki hjá vinnuni at fáa íblástur frá ítróttinum. Tá fer Pætur Smith Clementsen, tekniskur stjóri í Fótbóltsambandi Føroya, at halda eina fyrilestur undir heitinum “Tómgongd ella framgongd – ein spurningur um hugburð”.


text:
Málið skapar heimin, okkara heim og okkara heimar - Røða ísv 200 ára hald VU Hammershaimbs
Røða hjá Høgna Hoydal, landsstýrismanni, til setan av tiltaki á Landsbókasavninum í samband við at 200 ár eru liðin, síðan V.U. Hammershaimb, varð føddur.
Háttvirda samkoma. Kæru gestir!
Í morgin eru 200 ár síðan V. U. Hammershaimb varð føddur á Steig í Sandavági. Í ár eru 110 ár liðin, síðani hann andaðist í 1909.
Og í morgin eru 71 ár, síðan minnisvarðin fyri V. U. Hammershaimb varð reistur ‘við vegin undir bókasavninum’, sum tað so hátíðarliga verður nevnt.
Tórshavnar býráð setti sær fyri at stuðla og útvega minnisvarðanum støði, og Janus Kamban gjørdi listaverkið, sum sjálvandi fekk heitið ‘Móðurmálið’.
Eg nevni hetta, tí eg haldi, at samanrenningin millum V.U.Hammershaimb, Debesartrøð, Bókasavnið og Fróðskaparsetrið er og verður áhugaverd.
Tá ið Hammershaimb varð føddur høvdu vit einki føroyskt skriftmál, tá høvdu vit hvørki Bókasavn ella Fróðskaparsetur.
Tá ið minnisvarðin skuldi reisast í 1948 Hammershaimb til heiðurs, tá settu vit tað ‘við vegin undir bókasavninum’ - sum eitt slag av garðaliði inn til mentanarháborg landsins.
Og í dag - nú vit av álvara eru farin at tosa um at víðka Fróðskaparsetrið í allar ættir, hvat er tá meira sjálvsagt enn at lata ‘Móðurmálið’ standa sum inngangsportal fyri hesum holla palli av vitan!
Kæru gestir!
Tað, sum skilir okkum í dag, tað savnar okkum í morgin. Tað hevur verið søgan um øll verulig menniskjalig framstig um allan heim, og ikki minst í tí føroyska tjóðskaparstríðnum.
At V.U. Hammershaimb saman við Svend Grundtvig, Jón Sigurðssyni, forseta, fekk gjørt uppskotið til føroyska skriftmálið, kunnu vit øll savnast um og fegnast um í dag.
Tí tað hevur savnað okkum, hóast so mikið stríð og strev og skilnað. Tað hevur skapað tjóð. Tað hevur skapað okkum heimin og atgongdina til allan heimin.
Tað varð sagt og hildið, at føroyskt kundi og skuldi ikki verða mentanarberandi mál, men bara afturlítandi og á fornminnissavni til avmarkaða nýtslu í gerandissamskifti í gamla føroyska bóndasamfelagnum. Tað varð sagt, at alt samband til nútímans heimin, undirvísing, vitan, fyrisiting, skaldskap, list, mentan og Várharra skuldi fara fram á øðrum og “hægri” máli.
Og her standa og liva vit í dag í 2019.
Málið hevur skapað okkum so ymsar heimar og kann skapa okkum enn ókomnar heimar. Og tað hevur skapað okkum heim í heiminum.
Eg fái ilt fyri hjartað, tá ið eg mangan hoyri sagt, at mál er eitt amboð. Eitt samskiftisamboð. Nei, málið er so nógv meira enn tað. Tað er málið sum skapar heimin, sum skapar okkum sum menniskju, sum felagsskap, sum samfelag, sum tjóð. Sum skapar okkum okkum sambandið og menningina av okkara innastu kenslum og dreymum.
Og tað er eitt dagligt bragd, at tað hevur eydnast at menna okkara mál og okkara heim og heimar, her mitt í sjónum. Skriftmálið var sjálvsagt portrið til og grundin undir hesum.
Eg verið dagliga tikin av fótum, tá ið eg fari inn á Sprotan og síggi okkara atgongd og virðir til egnan heim og út í aðrar heimar og heimsmál gjøgnum móðurmálið.
Og vit eru enn ikki komin á mál, men noyðast upp aftur ídnari at skapa heim, heimar og sambandið við heimin gjøgnum støðugt at menna móðurmálið til at eiga sess á øllum rókum. Máltøkni og málmenning í talgilda heiminum er eitt av fremstu átøkunum, ið vit seta sum mál komandi árini.
Janus Djurhuus, meginskaldið, ið lyfti føroyska málið og skaldskapin inn í nýggjar heimar, avdúkaði minnisvarðan fyri V.U. Hammershaimb beint her í 1948. Og hann yrkti eisini mest kendu orðini um Hammershaimb, á níti ára degi hansara fyri 110 árum síðani:
“Fáir finnast frægir her á foldum,
følnar, sprettur ævugt ætta fjøld,
flestramanna lív er rit í moldum,
támut søga, tá ið endar øld.
Navnið veit eg eitt, í klettum ritað,
lýsir gylt, nú nærkast hvíldarkvøld;
mildar vættrar tendraðu ein vita,
Føroyum stjørnuleið frá øld til øld.”
Avgerandi er, at vit øll finnast fræg her á foldum til at lyfta og skapa málinum og okkara heimum stjørnuleiðir inn í næstu øldirnar við. Og at vit hjúkla um allar teir vitar, ið leiða okkum fram til at stjørnunum.
Gunnar Hoydal sigur í eini av sínum frálíku tíðargreinum soleiðis um okkara mál- og mentanarstrev – og eg haldi, at hansara orð eiga gerast okkara stevnumið í mál- og mentanarpolitikki landsins:
“Tí eitt er vist. Tað ber ikki til at seta hegn upp fyri umheiminum, enn minni nú enn fyrr. Tær nýgjørdu stjørnurnar sveima og lampurnar blunka uttan at spyrja okkum eftir. Tað, ið um ræður, er enn sum áður í tveimum: At verja tað besta av tí, sum er skapað undan okkum og framhaldandi leggja allar nýggjar møguleikar undir okkum. Mentan fær ikki verið føst ogn ella fornminnissavn einsamalt, og bara við at skapa nýtt kunnu vit varðveita tað gamla, sum enn livir í okkum. Tað er umráðandi í heilum at leggja afturat, at taka við avbjóðingunum og umskapa tær til okkara egna mál og okkara egna verk, so at tað fær meining, at vit eru beint her og ikki nakra aðrastaðni í heiminum.”
Við hesum orðum fari eg vegna Føroya landsstýri fari eg at takka Landsbókasavninum fyri at skipa fyri hesi framsýning um V.U. Hammershaimb, og at takka Kim Simonsen, Ole Wich og øðrum fyri útgávur og fyri at skipa fyri hesum tiltaki. Somuleiðis ein hjartalig kvøða og tøkk til tykkum, sum hava skipað fyri øðrum tiltøkum og hátíðarhaldum kring landið – bæði í Sandavági, á Nesi og í Reinsarínum í Havn. Eg bjóði tykkum øllum at verða hjartaliga vælkomin á Bókasavnið í dag.
Høgni Hoydal,
landsstýrismaður


text:
Børn og eldri hægri raðfesting – Meir normering!
2020-10-12 20:22
Tað er hugaligt at síggja komandi fíggjarætlan hjá Tórshavnar kommunu. Haldi at tað er sera gott, at kommunan raðfestur tey eldru og børnini í fíggjarætlanini fyri 2021. Hettar er alneyðugt at gera, og taki eg fult undir við hesum ætlanum.
Um eg fái álit og verið valdur inn í Tórshavnar kommunu, so ynski eg avgjørt at arbeiða fyri okkara børnum og eldri. Haldi, at tað hevur týdning, at vit framhaldandi seta enn meira pening av til hetta. Tí vit skulu skapa góðar og tryggar karmar fyri allar borgarar í kommuni. Eg kundi hugsað mær at nevnt nøkur punkt, sum eg meti hava stóran týdning, um vit ynskja uppraðfestingar og betri tænastur til børn og eldri.
Tað hevur týdning at skapa góðar karmar á barnagørðum, soleiðis at vit skapa eitt trygt og gott arbeiðspláss, hettar skapar trivna og betri tænastur.
Ynskiligt er at fáa fleiri fólk inn á barnagarðar at arbeiða, soleiðis at tænastan gerst enn betri, og at arbeiðsbyrðan ikki gerst ov stór fyri tey, ið arbeiða á stovnunum.
Ynskiligt hevði verið at fingið børnini passaði alt árið, tvs at stovnarnir høvdu opið alt árið, soleiðis at foreldur/familjur sjálvi avgerða nær barni hevur frí. Hettar krevur onkrar tillagingar, men eigur avgjørt at verða gjørligt.
Tað er neyðugt at fáa fleiri fólk at arbeiða inn á stovnunum har okkara eldru borgarar eru. Í løtuni er arbeiðsbyrðan ov tung og strævin, og tískil fáa búfólkini ikki neyðugan umsorgan og tænastu. Arbeiðsfólki eigur stórt rós uppiborið fyri tað tey gera, tey renna og stríðast tað tey orka, men hava tørv á hjálp.
Tað skal verða hægri normering til hesi økini, tað má og skal gerðast fyri at vit skulu fáa ein betri trivna ímillum okkara starvsfólk.
Eg ynski eg at arbeiða fyri at bøta um arbeiðsbyrðuna hjá okkara fantastiska fólki, sum arbeiða á barnagørðum, sambýlum, ellisheimum osv. Eg ynski trivna á arbeiðsplássum, og trivna ímillum børn og eldri, og hettar hevur avgjørt stóran týdning í Tórshavnar kommunu. Sjálvandi skal alt tílíkt gerðast í bestu semju við starvsfólki, og onki skal broytast uttan at partarnir eru samdir.
Eg ynski at verða tín rødd í Tórshavnar kommunu, tí vóni eg at eg kann fáa tín stuðul 10. novembur.
Set X við Dánial Hansen, valevni fyri fólkaflokkin.


text:
Wikipedia:Hendingar/16. apríl
Hin 16. apríl: Magnusarmessa, Altjóða Raddardagur (World Voice Day)
- 1915 - Tíðindablaðið Norðlýsið (myndin) byrjar virksemi sítt.
- 2007 - Virginia Tech vanlukkan: Seung-Hui Cho skjýtur 32 fólk og meiðslar 17 áðrenn hann sjálvur fremur sjálvmorð.
- 2012 - Rættahaldið yvir fjøldamordaranum Anders Behring Breivik byrjar í Noregi.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Eitt innandura spæliland - trivnaður fyri alla familjuna
2020-10-12 12:46
Kommunalpolitikkur -
Øktur trivnaður hjá familjum við at fáa eitt mennandi innandura spælipláss, sum skal vera ókeypis at nýta hjá borgarum í Tórshavnar kommunu
Fyri nøkrum árum síðani búði eg, saman við familju míni, í Barcelona. Eitt, sum eyðkennir stórbýir kring heimin, eru mongu spæliplássini, har familjur kunnu vera saman í frítíðini.
Hetta tilboðið gjørdu vit okkum dælt av dagliga, og eg má siga, at eg saknaði spælipláss, tá vit fluttu heim.
Spælipláss eru nevniliga sera týdningarmikil fyri trivnaðin hjá familjum, nakað, sum sæst aftur í flestu býarplanleggingum kring heimin.
Okkurt hissini spælipláss er komið, síðani vit fluttu heim, og er veðrið gott, flokkast familjur í Grasagarði.
Familjur ynskja at vera saman á meiningsfullan hátt, tá tey hava frí. Men ein stóran part av árinum, er veðrið í Føroyum als ikki til vildar, og hetta ger, at vit halda okkum frá at fara út. Vit menniskju eru sosialar verur, og vit trívast best saman við øðrum, eisini tá veðrið er ringt.
So, hvat er at gera?
Mítt boð er, at vit byggja eitt stórt innandura spæliland við alskyns mennandi tilboðum til ymsu aldursbólkarnar.
Í einum innandura spælilandi sleppa børn og ung at klatra, hoppa trampolin, vera í kúlubaði, rópa og renna, sum teimum lystir, og vera saman við øðrum børnum. Her sleppa tey at menna týdningarmiklar sosialar og motoriskar førleikar. Og meðan børnini gera alt hetta, hava foreldrini høvið at práta við onnur foreldur og hugna sær við einum tiltrongdum kaffimunni.
Eg fari at leggja alla orku í at økja trivnaðin hjá familjum og arbeiða fyri, at familjur fáa eitt mennandi innandura spælipláss, sum sjálvandi skal vera ókeypis at nýta hjá borgarum í Tórshavnar kommunu.
Gitte Klein
valevni Sambandsfloksins til býráðsvalið í Tórshavnar kommunu
RN


text:
Er Fjarhitafelagið ein sólskinssøga?
2020-10-16 10:22
At gagnnýta avlopshita gevur meining, men brúkararnir rinda ovurprís og fíggja útbyggingina av fjarhitanum í kommununi. Javnan eru atfinningar frammi í móti Fjarhitafelagnum:
- Tænastan er ikki góð, kunningin er lítil
- Lítið fæst at vita um ætlanir, kostnaðir, útrokningar, roknskapir
- Fjarhitafelagið brúkar nógva olju, tí avlopshiti vantar
Grundleggjandi skuldu fortreytirnar hjá Fjarhitafelagnum verið góðar, tí at orkan, sum er fingin frá brennistøðini og Sundsverkinum, er ókeypis - og vit fáa at síggja, hvussu verður við biogassverkinum.
Útreiðslurnar hjá felagnum stava tí einans frá umsiting, røkt og útbygging av skipanini.
Eitt tilgjørt brúkaragjald er gjørt, sum einki hevur við fjarhita at gera: kostnaðurin at hita eini hús við fjarhita er ásettur at vera tann sami, sum tað kostar at hita eini hús við einari oljufýring.
Hetta gevur fleiri skeivleikar m.a. at tað kostar 17.000 krónur árliga at hita eini sethús í Hoyvíkshaganum við orku frá Fjarhitafelagnum. Við einari nýggjari oljufýring, hevði kostnaðurin verið 14.500 krónur, við øðrum orðum 2.500 krónur minni.
Høvdu somu hús havt t.d. jarðhita, so hevði tað einans kostað 9.000 krónur - ein munur upp á 8.000 kr.
Veruleikin er, at vit hava eitt alment partafelag, sum - í eini monopolstøðu - hevur fríar ræsir til sjálvt at gera av, hvørjar spælireglurnar eru, tí hetta øki er ikki lógarregulerað..
Tað eru eisini grundaðar orsøkir at seta spurningin, um stóru útbyggingarnar hjá Fjarhitafelagnum verða fíggjaðar við tí peningi, sum brúkararnir í Fjarhitafelagnum gjalda ov nógv.
Og tað kann ikki vera rætt, at t.d. barnafamiljur, sum í íbúðarneyð, hava skrivað undir um at vera íbundin fjarhitaskipanini - í allar ævir skulu vera stavnsbundin at rinda fyri at útbyggja skipanina um allan býin.
Samanumtikið er tað framvegis eitt gott hugskot at nýta avlopsorku, ið fór upp í royk, um vit ikki høvdu fjarhitaskipanina. Eisini hóast tað er eitt orkutap er í kilometralongu rørunum.
Men tað er ikki í lagi, at Fjarhitafelagi framhaldandi setir oljufýringar upp í býnum, tí at tað er ikki nóg mikið av avlopshita til allar brúkararnar í skipanini. Tað, at Fjarhitafelagið í 2019 nýtti meira enn eina millión litrar av olju, ber ikki rætta vegin.
Um eg fái møguleikan, vil eg arbeiða fyri at hækka tænastustøðið, betra um kunningina og gjøgnumskygni. Eisini vil eg, at hetta økið grundleggjandi verður endurskoðað.
Jón Kragesteen, valevni fyri Tjóðveldi


text:
Tað góða við svartatalvuni er at hon kann tilpassast til allar ártíðirnar. Tað er bara at viska burtur og byrja av nýggju. Hetta fekk eg hug til eitt kvøld í desembur mánaða. Altso mær dámar væl at diggast við tílíkt.... Continue reading →
So var aftur sunnudagur og tá er SukurSøtt í gávuhýri. Í dag verður síðsta lúkan á hesum sinni opnað. Tað er The Body Shop sum hevur stuðla við hesum lekkru vinningunum. Áhhh eg hevði sjálv vilja átt allar hesar vørurnar!!... Continue reading →
Heyy fittu damur! Fyrst mááá eg siga hvussu stuttligt tað er at síggja stóru undirtøkuna av kappingini. Tað er so hugnaligt at lesa tykkara viðmerkingar og eg vildi so innarliga ynskt at tit allar kundu vunni hvørja ferð. Hevði tað... Continue reading →
Vit eru longu komin til síðstu kapping á hesum sinnið. Sum eg segði hin dagin, so enda vit við einum braki. Tað er ongin annar er lekkri handilin The Body Shop sum letur vinningar hesuferð. The Body Shop er heilt... Continue reading →
Her kunnu tit síggja hvussu lætt tað er at gera hesi lekkru brownie jólatrøini. Eitt, tvey, trý so eru jólatrøini bakaði, pyntaði og klár at njóta. M&K Continue reading →
Lúka nr 13 : Snickers kaka frá SukurSøtt Continue reading →
Tað veit denn, er tað longu 3.sunnudagur í advent??? Eg skilji ikki hvar tíðin fer. Hon flýgur av stað! Og tað kann bara verða tekin uppá at eg eri við at blíva gomul. Tí fyri nøkrum árum síðani var desembur... Continue reading →
So var aftur tíð til eina kapping, so tit kunnu verða forkelaðar. Ein og hvør kvinna dámar smykkur og tí helt eg at tit skuldu hava møguleika at vinna eitt heilt serstakt sett av smykkum, sum er hondgjørt av einum... Continue reading →
Ragnhild Dam Jewellery letur vinningin hesa vikuna, og áðrenn kappingin byrjar í morgin, helt eg at tit skuldu læra hana betur at kenna <3 Fakta um sniðgevan handan Ragnhild Dam Jewellery: Navn: Ragnhild Dam Bústaður: Signabøur Yrki: Smykkusniðgevi og lesandi... Continue reading →
So var 2. sunnudagur í advent longu her! Tíðin flýgur. Matur er ein stórur partur av føroysku mentanini og tá vit vilja hugna okkum, skal tað helst innibera okkurt lekkurt til søtu tonna. Hesi gávukortini sum Kafe Kaspar hevur latið,... Continue reading →


text:
KSS-Open í badminton seinasta vikuskifti í Klaksvík
ítróttur24-09-2020 - 14:56 - Jóanis Nielsen
Seinasta vikuskifti var KSS-Open í badminton í Klaksvík. Hetta er GP1, sum er fyrsta av fimm Grand Prix kappingum í vetur.
Tað vóru 132 leikarar tilmeldaðir og blivu áleið 260 dystir leiktir. Hetta er nakað minni enn seinasta ár og væl minni enn fyri 4 árum síðani, tá vit settu met, tá vit í KBF hildu eina kapping við 218 leikarum, og næstan 400 dystir vóru spældir.
HBF hevði 73 leikarar, ÍF hevði 11 leikarar, MBF hevði 2 leikara og KBF hevði 46 leikarar.
Leygardagin spældu børn og ung til og við U17. Tá var spælt í Badmintonhøllini og KÍ-høllini. Atlit vórðu tikin til Covid-19, so øll vórðu skrásett, tá tey komu inn, og hvør leikari hevði bert loyvi at hava ein afturat við inn í høllina. Hvør høll var atskild, soleiðis at tað ikki kundi gangsat ímillum hallirnar.
Sunnudagin spældu tey vaksnu og var bert brúk fyri badmintonhøllini.
Spælt varð í 21 bólkum, frá U11 til U17 og so eisini vaksin. Hvør aldur varð eisini deildur upp eftir styrki frá A bólki til D bólkin. Men ikki allir bólkar vórðu mannaðir, so summir bólkar blivu samanlagdir.
Í U11 vann KBF 3 bólkar og HBF vann 2 bólkar.
Í U13 vann HBF 3 bólkar og KBF vann 2 bólkar.
Í U15 vann HBF 4 Bólkar og KBF vann 1 bólk.
Í U17 vann KBF 3 bólkar og HBF vann 1 bólk.
Hjá teimum vaksnu vann HBF bæði hjá monnum og kvinnum.
Aftur í ár var tað Klaksvíkar Sleipistøð, sum var stuðul av Grand-Prix 1, og fekk kappingin navnið KSS-Open 2020, og eru vit í Klaksvíkar Badmintinfelag sjálvandi sera fegin um tað :-)
Kappingin gekk væl:-)


text:
Organisatiónin avgerandi fyri úrslitið hjá fyritøkuni
Vinnudagurin 2007 í Norðurlandahúsinum 9. november.
Hvønn týdning hevur organisatiónin fyri fyritøkuna? Hvussu læra vit at skilja bygnaðin og samstarvið í fyritøkuni fyri á tann hátt at menna hana og gagnnýta tilfeingið í henni? Hvussu fer organisatiónin at síggja út í framtíðini? Evnið á Vinnudegnum í ár verður organisatión og ávirkan hennara á úrslitið hjá eini fyritøku. Fyrilestrarhaldararnir fara á ymiskan hátt at lýsa hetta evnið og koma inn á, hvussu samfelagsmenningin ávirkar fyritøkur, og hvussu fyritøkurnar eru organiseraðar.
Framløgur:
Tør du blive en vinder?
Mette Bloch, tvífaldur heimsmeistari í rógving, rithøvundur og fyrilestrahaldari
Kenneth Iversen, stjóri í Unimerco
Klaus Æ. Mogensen, framtíðargranskari á Institut fo Fremtidsforskning.
Kiptu sangfuglarnir
Árni Gregersen, blaðstjóri á Dimmalætting
Ársins virkið 2007 varð Eik Banki
Grundgeving


text:
Í grein hjá Lassa Klein í Norðlýsinum 17. september fremur hann eitt beinleiðis álop á Klaksvík…
Category: BÝRÁÐSVALIÐ 2020
Seinasti uppstillingarfundurin hjá Norðoya Fólkafloksfelag
Triði og seinasti uppstillingarfundur til kommunustýrisvalið 10. november 2020, verður hósdagin tann 15. oktober kl. 19:30…
Bakkafrost tikið hegnini niður
Bakkafrost tikið hegnini niður
Fyrsti uppstillingarfundurin hjá Norðoya Fólkafloksfelag
Fyrsti uppstillingarfundur til kommunuval 10. november 2020, verður í Gamla Seglhúsinum, Klaksvíksvegur 48 – mánadagin 24.…


text:
Símun Á Høvdanum
Hjálp News.fo
og Norðoya Portalin
at gerast enn betur. Send okkum tíðindir, lýsingar og hava tit hug at stuðla fíggjarliga, eru tit vælkomin at senda eina upphædd á konto 6460 382.440.50 ella 9865 992.733.0.
Símun
er myndamaður og ein sannur miðlamaður. Hann tekur myndir og skrivar greinar av/um ymisk tiltøk, og tilber eisini at bíleggja eina myndatøku ella greinaskriving, send ein teldupost á simun@news.fo um tú veist eina góða søgu, ella vilt hava tikið myndir av onkrum ávísum.
Mail: simun@news.fo
Mail: klips.fo@live.dk
Tlf. 00298 273200
Tlf. 00298 220170
Skriva so til mín á simun@news.fo ella skriva herundir:


text:
Parkeringin á breddan nú
2020-10-09 08:32
Parkeringin á breddan
Seinnu árini er bilasølan her á landið vaksin í stórum, og tí hava vit metnógv skrásett akfør í Føroyum. Talið er á veg upp um 40.000 skrásett akfør, og tað er ein vøkstur uppá umleið 18 prosent eftir bara fimm árum.
Hesin stóri vøkstur merkist fyrst og fremst í Havnini, tí Streymoyggin stendur fyri eini helvt av øllum skrásettum akførum í landinum. Og enn meira fer at merkjast til vøksturin í Havn, tá ið Eysturoyartunnilin letur upp, tí Eysturoyggin stendur fyri einum fjórðingi aftrat av skrásettu akførunum í Føroyum.
Tí er sjálvandi lætt at síggja, at núverandi trupulleikar við parkeringini í Havn standa við og versna, so hvørt sum bilarnir gerast fleiri – bæði, tí bilasølan veksur stórliga, og tí Eysturoyartunnilin somuleiðis fer at økja stórliga um bilaferðsluna til Havnar.
Hagtøl vísa, at dagliga koyra um 8.000 akfør á leiðini norðan fyri Havnina, sum altso koyra til og frá Havnini. Vit vita haraftrat, at eini 400 fólk pendla til Havnar, so talan verður altso um eina ógvusliga øking, tá ið Eysturoyartunnilin letur upp.
Vánaligu parkeringsumstøðurnar eru ikki nakar nýggjur trupulleiki, men eg trúgvi og vóni, at støðan nú er vorðin so mikið spent, at øll fáa eyguni upp fyri, at okkurt má gerast. Hóast vit fegin sóu, at fleiri gingu, súkklaðu ella koyrdu í bussi, so er veruleikin bara, at allir hesir bilarnir eru her – og tað mugu vit fyrihalda okkum til.
Gera parkeringshús
Skal handilslívinum og smávinnuni í miðbýnum í Havn verða lív lagað, er tí alneyðugt, at bøtt verður um verandi parkeringsviðurskifti – og ongantíð ov skjótt, tí hetta er eitt av mest átrokandi málum, nýggja býráðið skal fara til arbeiðis við beinanvegin.
Helst er eitt parkeringshús einasti møguleiki, men har er staðsetingin stóra avbjóðingin, tí um vit síggja fyri okkum, at okkurt varð gjørt á Skálatrøð ella Bursatanga, ið helst eru best egnað til endamálið, so ber bara til at gera tað stigvíst. Vit kunnu ikki drena miðbýin í Havn fyri parkeringspláss, tí nú skulu nýggj pláss gerast.
Avbjóðingin verður tí at finna eina loysn, har parkeringshús verður bygt, samstundis sum tað ber til at parkera. Um vit gjørdu eitt parkeringsdekk á Skálatrøð, skuldi tað verið gjørt, so ein fjórðingur ella triðingur varð gjørdur í senn, uttan at órógva restina av Skálatrøð meira enn neyðugt. Og so skuldi hvørt byggistig verið klárt at tikið í brúk, so skjótt sum tað var liðugt.
Eg trúgvi ikki reiðiliga upp á parkeringstunnil her og nú, sum onkur hevur nevnt, tí tað skal borast øgiliga nógv fyri at gera nakran mun, so tí mæli eg heldur til, at vit í størsta álvara kanna møguleikarnar fyri parkeringshúsi ella -húsum. Tað skal gerast skjótt, tí málið hevur skund! Havi ítøkiliga ætlan og staðseting!
Heðin Mortensen
Javnaðarflokkurin


text:
– Í løtuni er støðan eitt sindur trupult. Tað sigur Pál Weihe, ráðgevari hjá myndugleikunum í koronu. Hann sipar til, at hesa seinastu tíðina eru nýggir tilburðir av koronu staðfestir dag um dag, við einstøkum undantøkum.
Herfyri varð sagt, at tað var fyri nógv tann størsta partin í Havn, at korona gjørdi um seg, men Pál Weihe sigur, at nú er tað víða um á meginøkinum, at tiburðirnir verða staðfestir.
Hann sigur, at tað góða er, at tilburðir eru ikki staðfestir hjá fólki, sum koma til Føroyar. Sostatt eru fólkini smittað í Føroyum. Men tað vísir seg, at talan er um fólk í smttuketum sum landslæknin veit um.
– Tað gevur okkum góðar vónir um at tað fer at eydnast at basa smittuni enn eina ferð, sigur Pál Weihe.
Men hann leggur dent á, at av tí at smittan er so víða, er tað ein serlig orsøk hjá fólki til at vera serliga varin. Tí heitir hann, enn eina ferð, staðiliga á fólk um at halda tilmælini um reinføri og um frástøðu.
Sostatt eru hyggjuráðini framvegis at vaska sær um hendurnar, bæði væl og ofta, og at spritta sær um hendurnar, tá ið vatn og sápa ikki er til taks.
Somuleiðis skulu vit vera minst ein metur frá hvørjum øðrum, men syngja vit, ella annað, skal frástøðan vera minst tveir metrar. Vit skulu í mesta lagi vera 100 fólk saman, men tað krevur pláss, tí tilmælið um frástøðu skulu eisini haldast í samkomum.
Og eitt staðiligt tilmælið til tey, sum koma til Føroyar, er at lata seg kanna um aftur, tá ið tey hava verið her í seks dagar, og í tíðarbilinum frá tí at tey koma til Føroya og til tey hava úrslitið av seinni kanningini, eiga tey at vera serstaklia varin at vera ímillum fólk.
Pál Weihe hevur eina serliga áminning á tey ungu um ikki at vera ov nógv saman í veitslum, ella øðrum støðum, har tað er skjótt at gloyma at ansa eftir, sum hann tekur til.